Calvyn se wens dat sy liggaam in die aarde weggelê moes word totdat die Seun van die Mens die dooies uit hul grafte roep, is 'n verwoording van die eue-oue oortuiging van die volk van God dat dit sy wil is dat hulle begrawe word.
En tog, oornag, amper ongemerk, het begrafnis by baie in onguns geraak. Die gebuik is uitgedien. Die "moderne manier van doen" is liggaamsverbranding. Daarmee word nie verwys na mense wat 'n vuurdood gesterf het, byvoorbeeld op die brandstapel of in 'n ongeluk nie, maar na 'n doelbewuste keuse om hul liggame na hul dood te laat verbrand (verassing/kremasie).
Hierdie boek bevat 'n versameling lesings en artikels. Die meeste daarvan is in verskillende tydskrifte gepubliseer. Enkelelesings het nog nooit in druk verskyn nie. Die oorspronklike karakter van die Bybelstudie-lesings is sover moontlik bewaar.